Flere kugler blev mandag aften affyret mod hus i Helsinge. Strid om hashpenge kan ligge bag, mener politiet.

En mandlig beboer i et rækkehus i Helsinge i Nordsjælland fik sig mandag aften en forskrækkelse, da der blev affyret flere skud mod boligen.

Ud over huller i murværket har kuglerne ikke forårsaget nogen skader ifølge Nordsjællands Politi.

Gerningsmanden er ikke anholdt, men politiet mener at have et godt spor i form af en efterladt knallert, som den skyldige formentlig benyttede sig af.

- Skuddene blev formentlig afgivet fra en knallert, som vi har fundet efterladt, siger vagtchef Martin Tang.

Motivet til hændelsen, der blev anmeldt kort før klokken 21, kendes ikke.

- Det kan skyldes nogle uoverensstemmelser i det lokale miljø. Måske om gæld i forbindelse med hashhandel, siger vagtchefen.

Hvilket våben gerningsmanden benyttede sig, ønsker politiet ikke at komme nærmere ind på. Der er dog ikke tale om et haglgevær, lyder det fra vagtchefen.

Huset, der lagde mursten til beskydningen, ligger på Vestergade i Helsinge.